Μεσσηνιακός Γ.Σ.

Ο **Μεσσηνιακός Γυμναστικός Σύλλογος** είναι από τους αρχαιότερους ελληνικούς αθλητικούς συλλόγους, αφού ιδρύθηκε το 1888 με πρώτο πρόεδρο τον Παναγιώτη Μπενάκη ως σύλλογος στίβου. Σήμερα διατηρεί 3 αθλητικά τμήματα: στίβου, ποδοσφαίρου και πετοσφαίρισης, τα οποία έχουν πετύχει πανελλήνιες διακρίσεις. Αγωνιστική έδρα του συλλόγου είναι το Γήπεδο Μεσσηνιακού στην Καλαμάτα. Χρώματα του συλλόγου είναι το πράσινο και το λευκό. Στο λογότυπο του απεικονίζεται ο Δαϊκλής, Μεσσήνιος αθλητής του 752 π.Χ. Μετά το 1924 στο λογότυπο του απεικονιζόταν και το πλατανόφυλλο.

Το ποδοσφαιρικό τμήμα, την περίοδο 2005–2008 αγωνιζόταν στα επαγγελματικά πρωταθλήματα με την επωνυμία «**Μεσσηνιακός Γυμναστικός Σύλλογος [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Μεσσηνιακός Γ.Σ. [[Ποδοσφαιρική Ανώνυμη Εταιρεία|Π.Α.Ε.]]**».

## Ιστορία

Από το ξεκίνημά του ο σύλλογος στελεχώθηκε από σημαντικές προσωπικότητες της Καλαμάτας, οι οποίες τους έδωσαν κύρος και ώθηση. Πολλά μέλη των διοικήσεών του υπήρξαν δήμαρχοι, νομάρχες, πρόξενοι, βουλευτές, ακόμα και υπουργοί. Το 1897 υπήρξε ιδρυτικό μέλος του ΣΕΓΑΣ (τότε ΣΕΑΓΣ). Από το 1895 είχε δημιουργήσει μια αθλητική και προπονητική εγκατάσταση και διοργάνωσε αθλητικούς αγώνες στην περιοχή "Φραγκόλιμνα" της Καλαμάτας. Το 1899 έστειλε έναν αθλητή στους αθλητικούς αγώνες Α΄ Σωτήρια, που διοργάνωσε ο Πανελλήνιος στο Στάδιο, επί τη διασώσει του Βασιλιά Γεώργιου σε απόπειρα δολοφονίας του. Στις αρχές του 20ου αιώνα απέκτησε ιδιόκτητο γυμναστήριο, το σημερινό Γήπεδο Μεσσηνιακού στην ανατολική πλευρά της πόλης.

Στη συνέχεια πέρασε μια περίοδο κάμψης, λόγω των γενικών οικονομικών και πολιτικών συνθηκών ως το 1924, που έγινε η επαναδραστηριοποίησή του. Πάντως το 1919 αναφέρεται στους αθλητικούς συλλόγους που ήταν μέλη του ΣΕΓΑΣ. Το 1925 πρωταγωνιστεί στην διοργάνωση των Α΄ Πελοποννησιακών Αγώνων Στίβου, ενώ το 1929 αναφέρεται και η ποδοσφαιρική του ομάδα με την διεξαγωγή του πρώτου αγώνα του Μεσσηνιακού με αντίπαλο τον Παναθηναϊκό. Την ίδια περίοδο συμμετέχει στην ιδρυτική συνέλευση της Ένωσης Ποδοσφαιρικών Σωματείων Καλαμάτας. Επίσης, στις εγκαταστάσεις του έγινε ο πρώτος αγώνας βόλεϊ στην πόλης, μεταξύ των σχολικών ομάδων Γυμνασίου και Πρακτικού Λυκείου, με νικήτρια το Πρακτικό Λύκειο, το οποίο στη συνέχεια αγωνίστηκε με την ομάδα του Μεσσηνιακού. Τη δεκαετία του '30 διοργανώνει τους αγώνες στίβου "Ελευθέρια", από τους οποίους αργότερα προέκυψαν τα "Παπαφλέσσεια", που συνεχίζονται μέχρι σήμερα.

Η μακροχρόνια ιστορία του συλλόγου απεικονίζεται στα πολυάριθμα εκθέματα, φωτογραφίες και ντοκουμέντα που φυλάσσονται στην αίθουσα "Αναστάσιος Μισέρος", κάτω από τις κερκίδες η οποία πήρε το όνομα αυτό από τον επί σειρά ετών πρόεδρο του Μεσσηνιακού. Η σύγχρονος ερευνητής και μελετητής της ιστορίας του είναι ο δημοσιογράφος Ηλίας Μπιτσάνης

## Στίβος
Το τμήμα στίβου είναι το αρχαιότερο τμήμα του συλλόγου που ιδρύθηκε μαζί με το σωματείο το 1888. Υπήρξε από τα ιδρυτικά σωματεία του ΣΕΓΑΣ το 1897 και  είχε σημαντική συνεισφορά στη διοργάνωση της Α΄ Ολυμπιάδας του 1896. Χαρακτηρίζεται για την συνέπεια και την διαχρονικότητα του τόσο σε επίπεδο διακρίσεων όσο και σε επίπεδο κοινωνικής προσφοράς. Από τα πρώτα έτη της λειτουργίας του στα τέλη του 19ου αιώνα ως τις ημέρες που διανύουμε, το Τμήμα Στίβο του Μεσσηνιακού διέπεται από αρχές και αξίες που προάγουν το πνεύμα της άθλησης, του πολιτισμού, της ευγενούς άμιλλας και του δίκαιου αγώνα.

Αναμφισβήτητα πρόκειται για ένα από τα πιο αναγνωρίσιμα τμήματα κλασικού αθλητισμού στην Ελλάδα, το οποίο ανελλιπώς συμμετέχει στις κορυφαίες εγχώριες αθλητικές διοργανώσεις (Πανελλήνια πρωταθλήματα, Μίτινγκ). Αναρίθμητες φορές, αθλητές και αθλήτριες του Μεσσηνιακού στέφθηκαν Πανελληνιονίκες σε ποικίλες αγωνιστικές κατηγορίες, στελέχωσαν Εθνικές Ομάδες και εκπροσώπησαν την χώρα σε διεθνείς διοργανώσεις. Σημαντικός είναι και ο αριθμός των αθλητών και αθλητριών που πραγματοποίησαν Πανελλήνια Ρεκόρ. Ο διεθνούς φήμης άλτης του μήκους Λούης Τσάτουμας είναι ο σπουδαιότερος αθλητής του συλλόγου.

Σήμερα, το τμήμα στίβου απαρτίζεται από 100 περίπου αθλητές που στελεχώνουν τις αγωνιστικές ομάδες όλων των ηλικιακών κατηγοριών. Οι αθλητές του τμήματος πραγματοποιούν τις προπονήσεις τους στο δημοτικό στάδιο Καλαμάτας. Ο Μεσσηνιακός διαθέτει επίσης τμήμα στίβου στην Μεσσήνη, το οποίο έχει καθοριστική συμβολή στις αγωνιστικές επιτυχίες του συλλόγου.

Τα τμήματα υποδομής των ακαδημιών είναι το πιο ευαισθητοποιημένο κομμάτι του συλλόγου. Περισσότερα από 400 παιδιά μυούνται σε συστηματική βάση στα αγωνίσματα του στίβου. Οι μελλοντικοί αθλητές και πρωταθλητές του στίβου συνιστούν μια από τις πολυπληθέστερες ακαδημίες στην Ελλάδα και η ενασχόληση τους με τις δραστηριότητες του συλλόγου συμβάλλουν στην πολύπλευρη σωματική, πνευματική και ψυχική τους ανάπτυξη. Η άθληση συνδυάζεται με την μάθηση και την αναψυχή και αυτό είναι το κύριο ζητούμενο για τις ηλικιακές αυτές κατηγορίες.

Η προπονητική ομάδα του Μεσσηνιακού αποτελείται από 11 άτομα τα οποία διαθέτουν εξειδίκευση και βαθιά γνώση του αντικειμένου. Οι περισσότεροι, ως εκπαιδευτικοί φυσικής αγωγής και πρώην αθλητές του κλασικού αθλητισμού, έχουν αναλάβει με παιδαγωγική προσέγγιση και συνέπεια την προπονητική και αγωνιστική καθοδήγηση των αθλητών τόσο των αγωνιστικών ομάδων όσο και των Ακαδημιών.

Κατά την αξιολόγηση των ελληνικών συλλόγων που εξέδωσε το Νοέμβριο του 2010 ο Σ.Ε.Γ.Α.Σ., ο Μεσσηνιακός Γ.Σ.
βρέθηκε στην 39η θέση (σε σύνολο 321 συλλόγων). Την επόμενη χρονιά έπεσε στην 40η θέση (σε σύνολο 299 συλλόγων).

Από το 1995 ο σύλλογος διατηρεί τμήμα στίβου και στην γειτονική Μεσσήνη με  50 αθλητές και αθλήτριες που προπονούνται στο Δημοτικό Στάδιο Μεσσήνης.

### Συνάντηση Στίβου «Παπαφλέσσεια»
Ο Μεσσηνιακός διοργανώνει κάθε χρόνο το μίτιγκ "Παπαφλέσσεια", το οποίο από το 1996 είναι διεθνές. Ο σύλλογος έχει αναδείξει πολλούς αθλητές. Σπουδαιότερος σύγχρονος αθλητής του Μεσσηνιακού είναι ο άλτης μήκους Λούης Τσάτουμας, με σημαντικές διεθνείς διακρίσεις. Το 2007 πήδηξε 8,66 μ. που ήταν η καλύτερη επίδοση στον κόσμο. Το 2010 κατέλαβε την 6η θέση στο Ευρωπαϊκό πρωτάθλημα στίβου, ενώ το 2014 κατέκτησε το ασημένιο μετάλλιο στο Ευρωπαϊκό Πρωτάθλημα Στίβου.

Τα «Παπαφλέσσεια» αποτελούν έναν καταξιωμένο αθλητικό θεσμό που διεξάγονται με υψηλά επίπεδα απόδοσης, σε ετήσια βάση στην Καλαμάτα. Αποτελούν μέρος του ενδιαφέροντος της ευρύτερης αθλητικής οικογένειας λόγω των εξαιρετικών αγωνιστικών επιδόσεων που πραγματοποιούνται σε αυτά. Τα «Παπαφλέσσεια» έχουν τις ρίζες τους στα μέσα της δεκαετίας του 1950. Ήταν αγώνες με τοπικό χαρακτήρα και διεξήχθησαν μέχρι το 1969. 

Το 1984 είναι έτος «σταθμός» για την διοργάνωση καθώς την περίοδο εκείνη πραγματοποιείται η αναβίωση των αγώνων. Μερικά χρόνια αργότερα, το 1996, τα «Παπαφλέσσεια» αναβαθμίζονται σε Διεθνές Meeting και εντάσσονται στο καλεντάρι της Ευρωπαϊκής Ομοσπονδίας Στίβου. Στην διεθνή πλέον συνάντηση συμμετέχουν μερικά από τα κορυφαία ονόματα του παγκοσμίου στίβου όπως η Heike Drechsler, η Tereza Marinova, η Stefka Kostadinova, η Maria Mutola, ο Kevin Young, o Samuel Matete, o John Regis, ο Κώστας Γκατσιούδης, ο Λάμπρος Παπακώστας, η Βούλα Πατουλίδου, η Παρασκευή Τσιαμήτα, η Νίκη Ξάνθου και πολλοί άλλοι.

#### Αξιολόγηση
Κατά την αξιολόγηση των ελληνικών συλλόγων στίβου που εκδίδει κάθε Νοέμβριο ο Σ.Ε.Γ.Α.Σ. ο σύλλογος της Μεσσηνίας έχει αξιολογηθεί ως ακολούθως πανελλαδικά:

## Ποδόσφαιρο

Απόσπασμα από την μελέτη του δημοσιογράφου Ηλία Μπιτσάνη, Μάρτιος 1996:
* «Το ποδόσφαιρο εμφανίστηκε στη Μεσσηνία υπό την αιγίδα του Μεσσηνιακού Γ.Σ. το 1909, ταυτόχρονα με την εμφάνισή του στην Αθήνα. Έχει διασωθεί μάλιστα και η περιγραφή του πρώτου αγώνα που έγινε στην Καλαμάτα, στην διάρκεια των γυμναστικών επιδείξεων των γυμνασίων. Την είδηση κατέγραψε η εφημερίδα Καλαμάτας «Φρουρός» στις 28.4.1909. Ο πρώτος προπονητής του «φουτ-μπωλ» στον Μεσσηνιακού ο κ. Γιάννης Αμπελάς, υπάλληλος της εθνικής τραπέζης, ο οποίος δίδαξε πρώτος στοιχεία του νέου τότε αθλήματος στην Καλαμάτα. Ο Ιωάννης Αμπελάς είναι πρόσωπο ιστορικό για τον αθλητισμό στη Μεσσηνία. Ο επιφανής δικαστικός Ηλίας Μικρουλέας-από τους πρώτους ποδοσφαιριστές στην Καλαμάτα-καταγράφει τον Ι. Αμπελά, μαζί με τον πρόεδρο του Μεσσηνιακού Ευθύμιο Νικολόπουλο και τον Ι. Στρούμπο (μετέπειτα συνταγματάρχη), σαν την τριάδα που οργάνωσε την πρώτη ποδοσφαιρική ομάδα. Ο ίδιος δίνει και τα ονόματα των ποδοσφαιριστών αυτής της ομάδος, η οποία λειτουργούσε στα πλαίσια του Μεσσηνιακού: Νικόλαος Καπετανάκης, Δημήτριος Αγγελίδης, Γ. Οικονομίδης, Ηλ.Μικρουλέας, Ντ.Γιαμπανάς, Χρυσόστομος Βογόπουλος, Ιωάννης Καπετανάκης, Εμμ. Παπαναργύρου, Γεώργιος Κοντοζαμάνης, Κούλης Μπασάκος, Γεώργιος Αγγελίδης, Πότης Νικολόπουλος, Ηλ. Ρακιτζής, Π.Πτωχούλης, Φώτης Κωστόπουλος, Ι. Ηλιόπουλος, Βενετσάνος Κετσέας, Γ. Φραγκούλης, Δ. Βεντήρης, Φάνης Νινιός, Κώστας Σταματόπουλος. Τα χρόνια εκείνα δεν υπήρχαν άλλες ομάδες και η ομάδα του Μεσσηνιακού υπήρχε ως αθλητική και εκπαιδευτική δραστηριότητα. Η περίοδος 1909-1910 ήταν η πρώτη ιστορική περίοδος για τον Μεσσηνιακό. Γιατί μετά το 1911 η Ελλάδα βρίσκεται στη δίνη συνεχών πολεμικών εμπλοκών (Βαλκανικοί πόλεμοι, Α΄ Παγκόσμιος πόλεμος, Μικρασιατική εκστρατεία και καταστροφή), οι οποίες φυσιολογικά πλέον νεκρώνουν μια δραστηριότητα η οποία αφορά τους στρατευμένους πλέον νέους: τον αθλητισμό».

Οι δραστηριότητες του Μεσσηνιακού υποστέλλονται, όμως από το 1924 ξεκινάει μια νέα περίοδος για τον αθλητισμό της Καλαμάτας και πολλοί νέοι Σύλλογοι ιδρύονται και κατοχυρώνονται νομικά (κάποιοι λειτουργούσαν και πριν την νομιμοποίησή τους) με αναγνώρισή τους από το Πρωτοδικείο. Ο δημοσιογράφος Ηλίας Μπιτσάνης κατέγραψε στην προαναφερθείσα έρευνά του, τις ημερομηνίες ίδρυσής των: 

* «Ο Μεσσηνιακός Γ.Σ. επανιδρύθηκε στις 30 Ιουνίου 1924. Αναφέρω μερικούς από τους Συλλόγους που ακολούθησαν το παράδειγμα του Μεσσηνιακού και επιβιώνουν μέχρι σήμερα. Ο Απόλλων Καλαμάτας την 11.8.1927, ο Ολυμπιακός την 3.12.1927, η ΑΕΚ Καλαμάτας την 26.5.1930, ο Πάμισος την 25.5.1931, το Διαβολίτσι την 9.2.1935 κλπ. Ο Μεσσηνιακός Γ.Σ. το 1930 υπήρξε ιδρυτικό μέλος της Ένωσης Ποδοσφαιρικών Σωματείων Καλαμάτας». 

Παράλληλα με την επαναλειτουργία του ποδοσφαιρικού τμήματος του Μεσσηνιακού Γ.Σ., επαναλειτουργεί και το γήπεδο το οποίο ανακατασκευάζεται και δημιουργούνται χώροι άθλησης για πολλά ακόμη αθλήματα. Από 1926 επαναλειτουργεί το ποδοσφαιρικό τμήμα αγωνιζόμενο σε φιλικούς αγώνες με τις τότε νεοϊδρυθείσες ομάδες του Απόλλωνα και της ΑΕΚ Καλαμάτας. Ο Μεσσηνιακός μαζί με την ΑΕΚ, τον Απόλλωνα, τον Εθνικό και τον Ολυμπιακό κατ’ αρχάς, αποτελούσαν τότε μια και μόνη κατηγορία που είχαν πρώτες ομάδες και «δεύτερα». Αργότερα προστέθηκαν και άλλες όπως ο Ποσειδών, Παγκαλαμιακός, Βυζάντιο, ο Πάμισος κ.α. Ο Μεσσηνιακός σταμάτησε την δραστηριότητά του το 1940. Από το 1939 κάποια μέλη της Διοίκησής του Μεσσηνιακού μαζί με μερικούς ποδοσφαιριστές του αποχώρησαν και προχώρησαν στην ίδρυση της τοπικής ομάδας «Πράσινα Πουλιά», με συνέπεια ο ποδοσφαιρικός Μεσσηνιακός να υποστείλει την δράση του. Την δεκαετία του ΄40 ο ευρύτερος σύλλογος Μεσσηνιακός Γ.Σ. δεν λειτουργεί, παρά μόνο υποστηρίζει τον αθλητισμό παραχωρώντας το γήπεδό του για τέλεση αγώνων. Ουσιαστικά επαναλειτουργεί τον Μάιο του 1951, κάνοντας εκλογές και με την δραστηριοποίηση του τμήματος Στίβου. Το σημερινό ποδοσφαιρικό τμήμα του συλλόγου επαναλειτούργησε το 1967. 

Ως τα τέλη της δεκαετίας του 1990 η ποδοσφαιρική ομάδα του Μεσσηνιακού δεν είχε επιτύχει σπουδαία πράγματα, παρά μόνο, και ως πρωταθλήτρια Μεσσηνίας, αγώνες «φάσης» όπως λεγόντουσαν για άνοδο στη Β΄ Εθνική. Αγωνιζόταν στο τοπικό πρωτάθλημα της Ε.Π.Σ. Μεσσηνίας ή στην Εθνική Ερασιτεχνική Κατηγορία και μόνο μία φορά αγωνίστηκε στη Γ΄ Εθνική. Το σωματείο άλλαξε προφίλ και στόχους όταν ανέλαβε την προεδρία του ο επιχειρηματίας Σταύρος Παπαδόπουλος, γνωστός και από την προηγούμενη θητεία του στον Π.Σ. Καλαμάτα, ο οποίος έχει ως στόχο την ανάπτυξη ποδοσφαιρικών φυτωρίων και την ανάδειξη αξιόλογων νέων ποδοσφαιριστών. Επίσης, ο Παπαδόπουλος μεταμόρφωσε το γήπεδο του συλλόγου σε ένα σύγχρονο στάδιο. 

Από το 2001 ο σύλλογος ανέβηκε σταδιακά από την τοπική κατηγορία κι έφτασε στη Β΄ Εθνική το 2006, νικώντας με 1-0 σε αγώνα μπαράζ τον Πανθρακικό. Την περίοδο 2006–07 τερμάτισε 17ος και την επόμενη περίοδο αγωνίστηκε στην Γ΄ Εθνική. Εκείνη την περίοδο προπονητής του Μεσσηνιακού ήταν ο Βραζιλιάνος Εδουάρδο Αμορίμ. Στην αρχή της σεζόν 2007–08 αντικαταστάθηκε από το Δημήτρη Τσάκωνα, ο οποίος ως τότε ήταν γενικός αρχηγός. Το άσχημο ξεκίνημα ανάγκασε τη διοίκηση να προσλάβει άλλο προπονητή, το Βασίλη Αντωνιάδη. Όμως, οι κακές σχέσεις του με τους παίκτες και η άσχημη αγωνιστική παρουσία της ομάδας είχαν ως αποτέλεσμα την απομάκρυνσή του και την επιστροφή του Τσάκωνα. Έγινε υπερπροσπάθεια να καλυφθεί το χαμένο έδαφος αλλά χωρίς επιτυχία. Τελικά, υποβιβάστηκε και τη σεζόν 2008–09 αγωνίστηκε ξανά στη Δ΄ Εθνική, όπου παρέμεινε για τρία χρόνια και υποβιβάστηκε στην Α΄ τοπική. Εκεί έμεινε για δυο χρόνια, και στο δεύτερο με την επιστροφή του Σταύρου Παπαδόπουλου ως μέγα χορηγού ανέβηκε στην Γ΄ Εθνική. Την περίοδο 2014–15 αγωνίστηκε πάλι στην Α΄ Τοπική. 

### Διαχρονική πορεία
* 1967–1985: Ε.Π.Σ. Μεσσηνίας
* 1986–1987: Εθνική Ερασιτεχνική: 1η θέση.
* 1987–1988: Γ΄ Εθνική: 18η θέση (υποβιβασμός).
* 1988–1998: Α΄ κατηγορία Ε.Π.Σ. Μεσσηνίας.
* 1998–1999: Δ΄ Εθνική: 14η θέση (υποβιβασμός).
* 1999–2001: Α΄ κατηγορία Ε.Π.Σ. Μεσσηνίας.
* 2001–2005: Δ΄ Εθνική.
* 2005–2006: Γ΄ Εθνική: 3η θέση (άνοδος έπειτα από μπαράζ).
* 2006–2007: Β΄ Εθνική: 17η θέση (υποβιβασμός).
* 2007–2008: Γ΄ Εθνική: 15η θέση (υποβιβασμός).
* 2008–2011: Δ΄ Εθνική.
* 2011–2013: Α΄ κατηγορία Ε.Π.Σ. Μεσσηνίας.
* 2013–2014: Γ΄ Εθνική: 12η θέση (υποβιβασμός).
* 2014–2016: Α΄ κατηγορία Ε.Π.Σ. Μεσσηνίας.
* 2016–2017: Α1 κατηγορία Ε.Π.Σ. Μεσσηνίας.
* 2017–2025: Β΄ κατηγορία Ε.Π.Σ. Μεσσηνίας.
* 2025–Σήμερα: Α΄ κατηγορία Ε.Π.Σ. Μεσσηνίας.

### Τίτλοι
* Πρωτάθλημα Δ΄ Εθνικής (2): 1986–87, 2004–05
* Πρωτάθλημα Ε.Π.Σ. Μεσσηνίας (7): 1973–74, 1974–75, 1976–77, 1979–80, 1984–85, 1997–98, 2000–01, 2012–13
* Κύπελλο Ε.Π.Σ. Μεσσηνίας (7): 1973–74, 1975–76, 1980–81, 1983–84, 1985–86, 1986–87, 2012–13

### Ποδόσφαιρο γυναικών
Η γυναικεία ομάδα ποδοσφαίρου του Μεσσηνιακού ιδρύθηκε στις αρχές της δεκαετίας του '90. Το 1993 κατέκτησε το πρωτάθλημα Β΄ Εθνικής στον όμιλό της και ανέβηκε στην Α΄ Εθνική. Το τμήμα πλέον έχει αναστείλει τη λειτουργία του από το 1995. 

### Παλαίμαχοι
Από το 2002 υπάρχει ο Σύνδεσμος Παλαιμάχων Ποδοσφαιριστών του Μεσσηνιακού, ο οποίος συγκεντρώνει όλους τους αθλητές που αγωνίστηκαν με την φανέλα του, λαμβάνει μέρος σε αγώνες παλαιμάχων και δραστηριοποιείται κοινωνικά και πολιτιστικά. Κατέκτησε το Πρωτάθλημα Παλαιμάχων Μεσσηνίας (που διεξάγεται από το 2003) τα έτη 2008, 2011, 2013, 2014 και 2015.

## Πετοσφαίριση
### Ίδρυση
Ο Μεσσηνιακός Γ.Σ. ιδρύθηκε το 1888 στην Καλαμάτα και λειτούργησε πολλά τμήματα, όπως τμήμα γυμναστικής, στίβου, ποδηλασίας. Το 1909 το τμήμα ποδοσφαίρου και το 1928 τμήματα μπάσκετ και βόλεϊ. Το βόλεϊ στην Καλαμάτα υπήρξε το άθλημα με το οποίο ασχολήθηκαν, στα πρώτα χρόνια της ιδρύσεώς του το 1925, οι άριστοι μαθητές του Β΄ γυμνασίου και του πρακτικού λυκείου Καλαμάτας. Πρώτη αναφορά, από όσα γνωρίζουμε, για την ενασχόληση καλαματιανών αθλητών με το βόλεϊ, γίνεται μέσα από τις στήλες της εφημερίδας «Σημαία» Καλαμάτας το 1925, όπου γράφεται: 
****«…και τα θεαματικά αγωνίσματα Voley και Basket ball (άτινα δεν είναι δυνατόν βέβαια να λάβουν θέσιν εις το πρόγραμμα αθλητικών αγώνων) δεν ηγνόησεν ο Όμιλος και πολύ γρήγορα θα εμφανισθώσιν εις επιδείξεις σχολικάς…».*** 

Ακολούθως και με την ίδρυση του τμήματος βόλεϊ του Μεσσηνιακού Γ.Σ το 1928, αλλά και με την ύπαρξη από το 1927 «***τερέν δια Βώλεϋ Μπόλ»,*** το άθλημα διαδίδεται και κερδίζει πολλούς αθλητές και φίλους αμφοτέρων των φύλων, οι οποίοι το διδάσκονται, αγωνίζονται και το παρακολουθούν με θέρμη. Μέσα από απομνημονεύματα αθλητών και την ειδησεογραφία εκείνων των χρόνων μαθαίνουμε ειδήσεις και ονόματα αυτών που ασχολήθηκαν με το άθλημα. Γράφει ο σπουδαίος άνθρωπος και επιστήμονας, Δημήτρης-Τάκης Π. Χιουρέας σε ανέκδοτο κείμενό του, σχετικά με τις αναμνήσεις του ως αθλητής του Μεσσηνιακού την περίοδο 1927-1934, αλλά και ως μαθητής του πρακτικού λυκείου της Καλαμάτας : 

* ***«Από τα ομαδικά αθλήματα, εκτός από το ποδόσφαιρο, άνθιση γνώρισε το βόλεϊ. Αγαπήθηκε πολύ από τους μαθητές και μετά το μάθημα της Γυμναστικής ή σε ελεύθερες ώρες, χωριζόμαστε σε ομάδες και παίζαμε. Τα παιχνίδια γίνονταν σε φιλική-ανταγωνιστική ατμόσφαιρα με έπαθλα για τους νικητές τα «λουκούμια», μέσα σε επιδοκιμασίες ή αποδοκιμασίες των θεατών, μαθητών που συμμετείχαν ενεργά στην «πλάκα». Όμως γίνονταν και σχετικά επίσημοι αγώνες, κατ’ αρχάς μεταξύ των σχολείων της μέσης εκπαίδευσης και κατόπιν με την συμμετοχή σωματείων. Τους αγώνες αυτούς τους θυμάμαι γιατί μετείχα κι εγώ ως παίκτης  στις αντιπροσωπευτικές ομάδες του Λυκείου τόσο στο βόλεϊ, όσο και στο ποδόσφαιρο και στον Μεσσηνιακό. Από τους παίκτες που διακρίνονταν σημειώνω τους παρακάτω: Γαλανόπουλος Γ., ήξερε καλό βόλεϊ που είχε μάθει στο «Λεόντειο Λύκειο» της Αθήνας ως μαθητής. Ήταν ψηλός και κάρφωνε όπως καρφώνουν σήμερα (σημ. το κείμενο γράφτηκε το 1997), δηλαδή χτυπούσε την μπάλα («κόπανο» τον λέγαμε), ενώ εμείς είχαμε συνηθίσει να πιάνουμε την μπάλα στον αέρα και συγχρόνως να καρφώνουμε («πιαστά» όπως λέγεται στην αθλητική γλώσσα). Ένας τέτοιος καρφωτής ήταν ο ψηλός και παχύς Βασ. Αλεξόπουλος («μπλατσάρας»), καλός πασαδόρος ήταν ο Τάκης Ταρσούλης, άλλοι παίκτες ήσαν ο Παπακώτσης Σπ., Μπιζίμης Ιωαν., Δημόπουλος Ν. ο οποίος ήταν και ποδοσφαιριστής του Μεσσηνιακού, Παπαδόγιαννης Θεοδ. κ.α***».                                    .

Η εφημερίδα Καλαμάτας «Σημαία» γράφει στις 25.3.1928: 
* ***«Σήμερον επίδειξις άμεσος Βόλλεϋ εις την πλατείαν Συντάγματος»***, ενώ ένα μήνα αργότερα γράφει η εφημερίδα «Θάρρος» Καλαμάτας την ***24.4.1928: «Το βώλλεϋ-Μπώλ κατώρθωσε να επιβληθή εις τας ψυχάς του νεανικού μας κόσμου χάρις εις τας προσπαθείας του Μεσσηνιακού Συλλόγου, όστις παρέχει αφειδώς τα μέσα δια την εξυπηρέτησιν του αθλητισμού γενικώς». *** Στην εφημ. «Σημαία» την 19.11.1929 δημοσιεύεται η είδηση για έναν αγώνα βόλεϊ που είχε γίνει στο γυμναστήριο του Μεσσηνιακού την 17.11.1929: ***«Προχθές ετελέσθησαν εις το γήπεδον του Μεσσηνιακού Γυμναστικού συλλόγου οι προαναγγελθέντες αγώνες Βόλεϋ-Μπώλλ μεταξύ των ομάδων του Βου Γυμνασίου και του Πρακτικού Λυκείου. Ο αγών ήτο θεαματικώτατος. Οι παίκται του Βου Γυμνασίου κατόρθωσαν να υπερισχύσουν με 15-6,15-13 και15-14 και τοιουτρόπως έληξεν ο ωραίος αγών. Την νικήτριαν ομάδα απετέλεσαν οι 1) Ηλίας Καπιτσινέας 2) Π.Αργυρόπουλος, 3) Χ.Σιώρης, 4)Π.Βλαχόγιαννης, 5) Κ.Μάντζαρης και 6) Π.Καλογερέας, την δε του Πρακτικού Λυκείου οι :1)  Κ.Αδαμόπουλος (αρχηγός), 2) Π.Σκιάς, 3) Χ.Κολιόπουλος, 4) Ν.Κοτσάλης, 5) Κ.Τσιριβάκος και 6) Π.Ιωαννίδης. Διαιτητής ήτο ο Γυμναστής του Αου Γυμνασίου κ. Ν.Κουτσούλης. Λάισμαν οι κ.κ. Β.Αλεξόπουλος και Α.Πελεκάνος. Πληροφορούμεθα ότι την ερχομένην Κυριακήν θα συναντηθώσιν εις το γήπεδο του Μεσσηνιακού Γ.Σ. αι ομάδες του Αου και Βου Γυμνασίου. Ο αγών προμηνύεται πεισματώδης».*** Λίγες ημέρες αργότερα, την 23.11.1929 και στην ίδια εφημερίδα, δημοσιεύεται και άλλη σχετική είδηση***: «Προχθές συνηντήθησαν εις το Γυμναστήριον αι 2 ομάδες του Αου Γυμνασίου με την ομάδα του Πρακτικού Λυκείου της Α1 τάξεως. Νικήτρια ανεδείχθη η του Αου Γυμνασίου με τέρματα ως εξής: 12-15, 15-13, 15-12. Την Κυριακήν θα συναντηθώσιν αι ομάδες του Α΄ Γυμνασίου. Επίσης την Κυριακήν θα συναντηθούν αι ομάδες του Πρακτικού Λυκείου μετά του Μεσσηνιακού Αθλητικού Συλλόγου»'''.

Παρεμφερείς αγώνες συνεχίζουν να γίνονται μεταξύ των σχολείων και της ομάδος του Μεσσηνιακού και στην εφημ. «Σημαία» την 23.3.1930 δημοσιεύεται η είδηση περί διεξαγωγής πρωταθλήματος βόλεϋ-μπώλλ μεταξύ των ομάδων του Μεσσηνιακού, του Α΄ Γυμνασίου, του Β΄ Γυμνασίου και του Πρακτικού Λυκείου. Στην εφημ. «Σημαία» την 3.6.1930 δημοσιεύεται η διεξαγωγή αγώνων βόλεϊ μεταξύ γυναικών-μαθητριών, στα πλαίσια των Γυμναστικών επιδείξεων στο τέλος του εκπαιδευτικού έτους. Ο σπόρος του βόλεϊ στην Καλαμάτα που έριξε ο Μεσσηνιακός ρίζωσε και τα κορίτσια των Γυμνασίων της Καλαμάτας, που πιθανότατα θα στελέχωναν και την ομάδα γυναικείου βόλεϊ του Μεσσηνιακού, πρωτοπορούν και αθλούνται σε ένα άθλημα ανδροκρατούμενο. Γράφει η εφημερίδα: 
****«Αρχίζει έπειτα το αγώνισμα του Βώλλεϋ μπώλλ μεταξύ των ομάδων μαθητριών του Α΄ και Β΄ γυμνασίου και του πρακτικού λυκείου, και της Δ΄ τάξεως του Β΄ γυμνασίου, υπό την διαιτησίαν του κ. Νινιού. όλο το γυναικείο πείσμα, η γυναικεία φιλοτιμία και η νευρική προσπάθεια συνεκεντρώθησαν και διετέθησαν από μέρους των διαγωνιζομένων ομάδων, αι οποίοι διεξεδίκησαν την νίκην αναμεταξύ των. Η ατυχία όμως των αντιπάλων φαίνεται πως έρχεται εις ενίσχυσιν της Δ΄ τάξεως του Α΄ Γυμνασίου, η οποία κατ’ αυτόν τον τρόπον αναδεικνύεται νικήτρια με αποτέλεσμα 15-13 που έγινε δεκτό με χειροκροτήματα, αλλά και με απογοητεύσεις. Την νικήτριαν ομάδαν της Δ΄τάξεως του Β΄  Γυμνασίου απετέλουν αι Δες Φουρναράκη, Σκλήκα, Μήνη, Καλιγά, Τσιμπίδη και Συκιώτου. Την μικτήν Α΄ Β΄ Γυμνασίου και Πρακτικού Λυκείου αι Δες Νικοπούλου, Μαυροειδή, Καίσαρη, Θεοφανοπούλου, Μπαλτασοπούλου και Σουκαρά. Διεκρίθησαν δια τα πράγματι υπέροχα σερβιρίσματά των αι Δες Καίσαρη, Σκλήκα, Νικοπούλου, και Μαυροειδή».***

=== Άνοδος του τμήματος ===
Τα χρόνια περνούν και φαίνεται πως ο Μεσσηνιακός συνεχίζει να έχει τμήμα Βόλεϊ, αλλά και πως εξακολουθεί το άθλημα να είναι δημοφιλές. Στην εφημ. «Σημαία» την 1.5.1937 δημοσιεύεται η παρακάτω είδηση: 
****«Ο Μεσσηνιακός Γυμναστικός Σύλλογος θα έλθη σε διαπραγματεύσεις δια μιαν διπλήν συνάντησιν Βόλλευ-Μπώλ και Μπάσκετ Μπώλ, δια την Κυριακήν του Θωμά, πιθανώς δε της Τριπόλεως. Ως γνωστόν η ομάς Βόλλεϋ-Μπώλ και Μπάσκετ-Μπώλ, μολονότι κατηρτίσθη προ ολίγου καιρού, είναι ισχυρότατη. Εις την ομάδαν μεταξύ άλλων παίζουν και οι αδελφοί Βλαχόγιαννη, Μοίρας, Ταρσούλης, Σταυρίδης, Κορομηλάς κ.α. Εντός των ημερών θα εκτεθούν εις την βιτρίναν μεγάλου κεντρικού καταστήματος, τα έπαθλα των αγώνων. Πρόκειται περί αντικειμένωναξίας».***

Τα παραπάνω στοιχεία παρατέθηκαν προκειμένου να αποδειχθεί πως ο Μεσσηνιακός Γ.Σ. πρωτοπόρησε, όπως και σε όλα τα αθλήματα, στην ίδρυση και στην εξέλιξη του Βόλεϊ, και του Μπάσκετ, στην Καλαμάτα, αλλά, ίσως, και Πανελλαδικά, πλην της Αθήνας και της Θεσσαλονίκης, όπως είχε κάνει από το 1888 με τα, στην αρχή του παρόντος κειμένου, αναφερθέντα τμήματα. Οι πολιτικές καταστάσεις και οι πόλεμοι περιόρισαν, και πιθανότατα, με βάση τα υπάρχοντα στοιχεία, σταμάτησαν στην Καλαμάτα, κάθε αθλητική δραστηριότητα, πλην του ποδοσφαίρου. Την περίοδο της Κατοχής το 1944 ο σπουδαίος αθλητής του Πότης Μανωλούδης εκτελέσθηκε από τους Γερμανούς. 

Από το [[1951]] ο Μεσσηνιακός Γ.Σ. επαναλειτουργεί με το τμήμα του στίβου, μέλη του οποίου συγκροτούν ομάδα βόλεϊ και μπάσκετ. Τα επόμενα χρόνια επανιδρύει και κάποια από τα παλαιά τμήματά του. Εκείνα τα χρόνια δεν υπήρχε Ομοσπονδία για το κάθε άθλημα και ο ΣΕΓΑΣ-του οποίου ιδρυτικό μέλος υπήρξε ο Μεσσηνιακός το 1897-αντιπροσώπευε όλα τα υπάρχοντα αθλήματα. Το τμήμα Βόλεϊ ανδρών από το 1960 συμμετέχει στο Πανεπαρχιακό υποτυπώδες πρωτάθλημα. Με βάση τις πληροφορίες των Μαρίνου Σαραντόπουλου και Δημήτρη Κουμανάκου, οι προπονήσεις γίνονταν στο χώρο του Σκοπευτηρίου που υπήρχε στο ανατολικό σημείο της μάντρας στο γήπεδο του Μεσσηνιακού, πιο πάνω από το παλιό κτήριο με τις αθλητικές εγκαταστάσεις. Οι ίδιοι σχεδόν αθλητές που έπαιζαν μπάσκετ έπαιζαν και βόλεϊ, άλλοι περισσότερο και άλλοι λιγότερο. Εκείνη την φουρνιά ταλαντούχων αθλητών αποτελούσαν : οι σπουδαίοι ποδοσφαιριστές Κώστας και  Γιώργος Δέδες, ο Μαρίνος Σαραντόπουλος, ο Γιάννης Σκέμπρης, ο Δημήτρης Κουμάνακος, ο Αντώνης Ξηρέας, ο Γιώργος Κοιλάκος, ο Γιάννης Φατούρος, ο Γιώργος Μακρυαλέας, ο Μάκης Κελαράκος, ο Νιόνιος Στεφανούρης, ο Τάκης Δραγκιώτης, ο Γιώργος Κοιλάκος, ο Ανδρέας Μουτεβελής, ο Γιάννης Φατούρος, , ο Γιάννης Παπαδόπουλος, ο Σαμέλης, ο Ηλίας Σταθάκης, ο Παναγόπουλος, ο Γιαννόπουλος, ο Κώστας Μακρής, ο Άγγελος Σκαφιδάς και άλλοι. 

=== Β΄ Εθνική και Α1 Εθνική ===
Το [[1963]] ο νεοδιόριστος στο Γυμνάσιο Ανδρούσας, καθηγητής φυσικής αγωγής Κώστας Δέδες, ιδρύει την σχολική ομάδα βόλεϊ. Η μετάθεσή του στην Καλαμάτα το 1965 του δίνει την δυνατότητα να διδάξει το άθλημα στους μαθητές του Β΄ γυμνασίου αρρένων, και να προπονεί την ομάδα βόλεϊ του Μεσσηνιακού Γ.Σ. της οποίας ήταν και παίκτης. Μέχρι την μετάθεσή του στην Τουρκία το 1970, έκανε αγαπητό το άθλημα σε μεγάλη μερίδα μαθητών που συμμετείχαν και σε σχολικούς αλλά και σε διασυλλογικούς αγώνες. Διάδοχη προπονητική κατάσταση οι καθηγητές Ηλιάδης, Γυφτέας και Ελευθερίου, οι οποίοι συνέχισαν το έργο του προκατόχου τους. 

Με την επιστροφή στην Καλαμάτα του Κώστα Δέδε το 1976, αρχίζει μια νέα περίοδος άνθησης του βόλεϊ με την συμμετοχή της ομάδος στην Β΄ Εθνική, και ως φυσική συνέπεια την κατάκτηση από το Β΄ γυμνάσιο αρρένων Καλαμάτας του Πανελληνίου πρωταθλήματος Γυμνασίων το 1981. Τα χρόνια 1985-1988, σημαδεύτηκαν από την παρουσία της ανδρικής ομάδας του Μεσσηνιακού Γ.Σ. στην Α1 κατηγορία, με σπουδαίους ντόπιους αθλητές που στελέχωσαν την Εθνική ομάδα αλλά και πολλές αθηναϊκές ομάδες τα επόμενα χρόνια. 

=== Γυναικείο τμήμα ===
Από το 1977 ανασυστάθηκε και η γυναικεία ομάδα βόλεϊ του Μεσσηνιακού Γ.Σ., λειτούργησε επίσημα από το 1982, με πρώτη προπονήτρια την Μαρία Τσιριμπή και αρχικές αθλήτριες τις Μαρία Γυφτέα, Κωνσταντίνα Ρεσβάνη, Μαρία Πράττη, Ιωάννα Βρυώνη,  Θεώνη Σαμίου, Ελένη Πέτροβα, Αθηνά Ζαχαρέα, Κρυσταλλένια  Μυτακίδη, Σταυρούλα Καπόγλη, Σταυρούλα Βουδικλάρη. Η Γυναικεία ομάδα υπάρχει μέχρι σήμερα και έχει αγωνιστεί το 1985 στην τότε Α1, το 2009-2010 στην Α2. Μετά από τρία χρόνια στο περιφερειακό πρωτάθλημα Πελοποννήσου, η ομάδα επέστρεψε το 2014 στην Α2.***.**' 

Το τμήμα του ανδρικού βόλεϊ δεν υπάρχει πια και η ομάδα των Γυναικών  εκπροσωπεί τον Μεσσηνιακό Γ.Σ., τον παλαιότερον, εν ζωή, εκ των Συλλόγων στην Ελλάδα, πάλι στην Α2 εθνική κατηγορία από το 2014, στην οποίαν έχει σημαντική παρουσία και έχει βάλει τις βάσεις, αφού λειτουργούν Ακαδημίες και Αναπτυξιακά τμήματα με δεκάδες παιδιά, να κάνει κάτι καλύτερο στο μέλλον. Στην Α2 έχει παίξει τις περιόδους 2014-2015 και τερμάτισε 5η, το 2015-2016 τερμάτισε 2η και αγωνίστηκε σε μπαράζ για την Α1 και το 2016-2017 που τερμάτισε στην 5η θέση. 

Το 2017-2018 τερμάτισε στην 4η θέση. Την περίοδο 2018-2019 η γυναικεία ομάδα εξακολουθεί να αγωνίζεται στην Α2, τα αναπτυξιακά τμήματα έχουν καλές ομάδες και οι ακαδημίες είναι πλήρεις. Συνολικά περί τις 170 αθλήτριες μικρές και μεγάλες απαρτίζουν το τμήμα και εργάζονται 7 προπονητές.

Ο ιστορικός «Μεσσηνιακός Γ.Σ.» συμπλήρωσε 130 χρόνια ζωής και το τμήμα βόλεϊ του συλλόγου 90 χρόνια και συνεχίζει να προσφέρει στον αθλητισμό και στον πολιτισμό της Καλαμάτας. Αποτελεί παράδειγμα επιβίωσης ενός αιωνόβιου Συλλόγου μέσα από αντίξοες συνθήκες, που βασίστηκε στα αθλητικά ιδεώδη της γενιάς του 1890, που συνέπραξε στην αναβίωση των Ολυμπιακών Αγώνων, αλλά και συνεχίζει μέχρι σήμερα να κινητοποιεί εκατοντάδες αθλητές της Καλαμάτας και της ευρύτερης περιοχής.

## Άρση βαρών
Το τμήμα της Άρσης Βαρών ιδρύθηκε το 1998 και κατέκτησε σπουδαίες διακρίσεις. Στο κορύφωμα των επιτυχιών το 2011, με προπονητή τον Χρήστο Γεννάτο και τέσσερεις αθλητές σε εθνικές ομάδες, συνέβη ένα σοβαρό αυτοκινητιστικό ατύχημα, στο οποίο τραυματίστηκαν βαριά ο προπονητής και τρεις αθλητές με αποτέλεσμα να υποσταλεί η δραστηριότητά του.

## Ποδηλασία
Το τμήμα της Ποδηλασίας, ένα από τα πιο ιστορικά στην Καλαμάτα και στην Ελλάδα, αφού λειτουργεί από το 1899, ανασυστάθηκε το έτος 2000 και έχει καταγράψει σημαντικές επιτυχίες. Ασχολείται με το Τρίαθλο, την ποδηλασία δρόμου και πίστας και στην ορεινή ποδηλασία. Συνεχίζει μέχρι σήμερα να συμμετέχει σε αγώνες και να προετοιμάζει τους αθλητές του για το μέλλον.

## Παραπομπές


## Εξωτερικοί σύνδεσμοι
* 
* Ο Γ.Σ. Μεσσηνιακός στην Ε.Π.Σ. Μεσσηνίας
* Το Γήπεδο Μεσσηνιακού στην Ε.Π.Σ. Μεσσηνίας

*
Κατηγορία:Ελληνικοί πολυαθλητικοί σύλλογοι
Κατηγορία:Αθλητικοί σύλλογοι Μεσσηνίας
Κατηγορία:Ιδρύσεις αθλητικών συλλόγων το 1888
Κατηγορία:Ποδοσφαιρικές ομάδες Ελλάδας
Κατηγορία:Ανενεργές γυναικείες ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1909
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.Σ.ΠΕ.Π.
Κατηγορία:Ελληνικοί σύλλογοι στίβου
Κατηγορία:Ελληνικοί σύλλογοι ποδηλασίας